ऐसे समय में जब मुसलमानों का रुख लगभग पहले से ही सपा की ओर है, तो बुखारी की अपील उन्हें नुकसान भी कर सकती है। पूरा चुनाव मुसलमानों के इर्दगिर्द होने से नई चीजें पैदा हो रही हैं। आरएसएस भाजपा उम्मीदवार के कमजोर होने की सूरत में अपने कैडर को बसपा को वोट देने की अपील कर चुका है। सपा के मुस्लिम चेहरे आजम खान और बुखारी परिवार के बीच हमेशा से छत्तीस का आंकड़ा रहा है। उनका क्या रुख रहेगा, यह भी देखने वाली बात होगी। वह बुखारी की अपील पर नाराजगी का इजहार भी कर चुके हैं। कल्याण सिंह मुद्दे पर आजम एक बार पार्टी छोड़ चुके हैं। बुखारी प्रकरण से आजम और मुलायम सिंह के रिश्तों के बीच फिर से खटास आ सकती है, जो अंतत: सपा को ही नुकसान पहुंचाएगी। इतिहास बताता है कि जब भी दिल्ली की जामा मस्जिद से किसी के पक्ष में वोट करने की अपील जारी हुई, हवा का रुख देखकर ही हुई। 1977 में जनता पार्टी, 1980 में कांग्रेस और 1989 में जनता दल के पक्ष में अपील जारी हो चुकी हैं। इन चुनावों में यदि बुखारी अपील भी न करते, तो मुसलमान वोट उसी पार्टी को करता, जिसके पक्ष में अपील की गई थी। इस तरह की अपीलों का एक खतरनाक पहलू यह भी है कि दूसरे समुदायों में यह संदेश जाता है कि मुसलमानों का ध्रुवीकरण हो रहा है, जिससे गैर मुस्लिम वोटरों का भी ध्रुवीकरण होता है, जो लोकतंत्र के लिए सही नहीं है। अहमद बुखारी 2004 में मुसलमानों से भाजपा को वोट देने की अपील भी कर चुके हैं, जिसे सिरे से खारिज कर दिया गया था। वह मुसलमानों की भावनाओं के विपरीत था, इसलिए मुसलमानों ने जमकर उसकी आलोचना की थी। उसके बाद ही अब सवाल यह है कि क्या सैयद बुखारी की अपील के सहारे मुलायम चुनाव की नैया पार लगा सकेंगे?